钦定古今图书集成/明伦汇编/官常典/第780卷 > 苏亮〈弟让〉
## 钦定古今图书集成/明伦汇编/官常典/第780卷 > 苏亮〈弟让〉

按《周书》本传，“亮字景顺，武功人也。祖权，魏中书侍郎、
玉门郡守。父祐，泰山郡守。亮少通敏，博学，好属文，善
章奏。初举秀才，至洛阳，遇河内常景，景深器之。退而
谓人曰：‘秦中才学可以抗山东者，将此人乎？魏齐王
萧宝夤引为参军。后宝夤开府，复为其府主簿。从宝
夤西征，转记室参军。宝夤迁大将军，仍为之掾。宝夤’”
雅知重亮，凡有文檄谋议，皆以委之。寻行武功郡事，
甚著声绩。宝夤作乱，以亮为黄门侍郎。亮善处人间，
与物无忤。及宝夤败，从之者遇祸，唯亮获全。及长孙
雅、尔朱天光等西讨，并以亮为郎中，专典文翰。累迁
镇军将军、光禄大夫、散骑常侍、岐州大中正。贺拔岳
为关西行台，引亮为左丞，典机密。魏孝武西迁，除吏
部郎中，加卫将军、右光禄大夫。大统二年，拜给事黄
门侍郎，领中书舍人。魏文帝子宜都王式为秦州刺
史，以亮为司马。帝谓亮曰：“黄门侍郎岂可为秦州司
马？直以朕爱子出蕃，故以心腹相委，勿以为恨。”临辞，
赐以御马。七年，复为黄门郎，加骠骑将军。八年，迁都
官尚书、使持节、行北华州刺史，封临泾县子，邑三百
户。除中书监，领著作，修国史。亮有机辩，善谈笑，太祖
甚重之，有所筹议，率多会旨，记人之善，忘人之过，荐
达后进，常如弗及，故当世敬慕焉。十四年，除秘书监、
车骑大将军、仪同三司。寻拜大行台尚书，出为岐州
刺史。朝廷以其作牧本州，特给路车鼓吹，先还其宅，
并给骑士三千，列羽仪游乡党，经过故人，欢饮旬日，
然后入州，世以为荣。十七年，征拜侍中，卒于位，赠本
官。亮少与从弟绰俱知名，然绰文章少不逮亮，至于
经画进趣，亮又减之，故世称“二苏”焉。亮自大统以来，
无岁不转官，一年或至三迁，佥曰“才至，不怪其速也。”
所著文笔数十篇，颇行于世。子师嗣以亮名重于时，
起家为黄门侍郎。亮弟湛，中书侍郎。湛弟让，字景恕。
幼聪敏好学，颇有人伦鉴识。初为本州主簿，稍迁别
驾、武都郡守、镇远将军、金紫光禄大夫。及太祖为丞
相，引为府属，甚见亲待。出为卫将军、南汾州刺史，治
有善政。寻卒官。赠车骑大将军、仪同三司、泾州刺史。